En 38-årig bilist ville nødigt snakke med patruljen fra Nordjyllands Politi. Og det var der en god forklaring på.

Onsdag eftermiddag kørte en patrulje på Toftegårdsvej i Frederikshavn. Idet patruljen kørte forbi en modkørende bil, reagerede politiets nummerpladegenkendelsessystem. Ejeren af den modkørende bil var frakendt kørekortet, fortalte systemet. Betjentene vendte derfor straks om for at undersøge sagen. I samme øjeblik valgte bilisten i bilen at gasse kraftigt op. Det fremgår af døgnrapporten fra Nordjyllands Politi. Med patruljen i hælene susede bilisten af sted. Biljagten fortsatte i flere minutter, indtil patruljen mistede bilen af syne, da bilisten drejede om hjørnet ved et supermarked og hurtigt parkerede bilen. Da patrulje kom frem, kunne de se en mand gå i et hastigt tempo fra den parkerede bil. En betjent løb efter manden, og fik ham stoppet. Et hurtigt opslag i systemet kunne fortælle betjentene, at den 38-årige mand var ejeren af bilen, og at han ikke havde et gyldigt kørekort. Derudover var det tredje gang, at han blev taget i bil uden et gyldigt kørekort. Bilen blev derfor beslaglagt.